
Наредба за обема на животновъдната дейност и местата за отглеждане на селскостопански животни и птици на територията на Община Котел




























Приета с Решение № 123/29.07.2020 г., в сила от 29.07.2020 г.

РАЗДЕЛ І
ОБЩИ ПОЛОЖЕНИЯ

Чл. 1. (1) Тази Наредба урежда осъществяването на контрол върху санитарно -хигиенното състояние в населените места, като регламентира реда и условията за отглеждането за лични нужди и за промишлено отглеждане на селскостопански животни на територията на община Котел. Наредбата не се отнася за отглеждане на домашни любимци.
(2) Контролът се състои в:
а/ Съгласуване местоположението и изграждането на лични стопанства; 
б/ Определяне на допустимия брой животни за отглеждане в населените места; 
в/ Спазване на изискванията за промишлено отглеждане на селскостопански животни;
г/ Спазване на санитарно-хигиенните изисквания определени в държавните нормативни актове; 
д/ Осъществяване на превантивен контрол за не замърсяване на водите, въздуха, почвите и опазване на биоразнообразието;
е/ Спазване на изискванията при изграждане и разполагане на личните стопанства и тези за промишлено отглеждане на селскостопански животни в/и извън регулацията на населените места, съгласно ЗУТ.
ж/ Съблюдаване за недопускане на дискомфорт на жителите на територията на община Котел.
(3) Тази наредба урежда взаимоотношенията между общинска администрация, собствениците на животни и Областна дирекция по безопасност на храните-Котел /ОДБХ/.
Чл. 2.  Отглеждането на домашни любимци, както и такива, отглеждани с развъдна цел се извършва, съгласно изискванията, разписани в Закона за ветеринарномедицинската дейност и Закона за защита на животните и съответните Наредби към двата Закона.
Чл. 3. Отглеждането на пчелни семейства се извършва в съответствие с разпоредбите на Закона за пчеларството.
Чл. 4. Разпоредбите на настоящата наредба са задължителни за всички физически и юридически лица, които живеят или временно пребивават на територията на общината и упражняват дейност, свързана с отглеждане на селскостопански животни.

РАЗДЕЛ ІІ
ПРАВА И ЗАДЪЛЖЕНИЯ НА КМЕТА НА ОБЩИНА КОТЕЛ, КМЕТОВЕ/КМЕТСКИ НАМЕСТНИЦИ НА НАСЕЛЕНИТЕ МЕСТА

Чл. 5. Кметът на общината, кметовете/кметските наместници на населените места, или упълномощени от тях длъжностни лица, съгласуват дейностите по поддържане и управление на санитарно-хигиенното състояние в населените места, местоположението и изграждането на промишлените и лични стопанства в и извън регулацията на населените места, допустимия брой животни за отглеждане и опазване на околната среда, с органите на РЗИ, РИОСВ, БАБХ и БД.
Чл. 6. Кметовете на населените места определят със заповед маршрутите за движение на животните по улиците на населеното място при извеждането им на паша, както и пунктовете за събирането им.
Чл. 7. Кметовете на населени места:
(1) съдействат за изпълнението на мерките за профилактика, ограничаване и ликвидиране на болестите по животните;
(2) районират пасищата и водопоите в зависимост от епизоотичната обстановка, а при необходимост забраняват ползването им;
(3) предприемат мерки за предотвратяване създаването на нерегламентирани сметища и недопускане на животни в депата за отпадъци;
(4) предприемат мерки за недопускане на използването на общинските пасища и водопоите от неидентифицирани животни, и такива без платена такса за ползването им или сключен договор за индивидуалното ползване.
(5) осъществяват контрола по спазването на настоящата наредба.
Чл. 8. Местоположението и вида на стопанските сгради за отглеждане на животни и птици за лични нужди, както и за промишлено отглеждане се съгласуват от общинска администрация съгласно ЗУТ.

РАЗДЕЛ ІІІ
ОТГЛЕЖДАНЕ НА ЖИВОТНИ ЗА ЛИЧНИ НУЖДИ –ПРАВА И ЗАДЪЛЖЕНИЯ

Чл. 9. (1) Допуска се отглеждането на селскостопански животни за лични нужди в поземлени имоти във всички села на територията на общината.
(2) В жилищните зони на града, околоблоковите пространства не се допуска отглеждането на селскостопански животни и птици с изключение на декоративни животни и птици.
Чл. 10. Физическите и юридическите лица в населените места имат право:
т. 1. Да изграждат лични стопанства в обем на допустимия брой животни, съгласно Приложение №1;
т. 2. Да отглеждат животни и птици за лични нужди в обекти, отговарящи на нуждите на съответния вид, съгласно Наредба 44/20.04.2006 г. за ветеринарномедицинските изисквания към животновъдните обекти.;
Чл. 11. Физическите и юридическите лица в населените места на територията на община Котел са длъжни да:
т. 1. Изграждат лични стопанства в съответствие чл. 8 на Раздел ІІ на настоящата Наредба
т. 2. Спазват регламентирания брой животни, в границите на населените места, съгласно обема посочен в Приложение № 1;
т. 3. Предотвратяват и ограничават замърсяването на околната среда, следствие отглеждането на животни, като осигуряват място за временно съхранение на оборския тор в собственото си или съсобствено дворно място (на отстояние не по-малко от 5 м. от границите на съседен имот);
т. 4. Опазват околната среда за сегашните и бъдещи поколения и защитата на здравето на хората. Площадките, на които ще се съхранява оборски тор и отпадъчните води от животновъдния обект, не трябва да създават възможности за отделяне на отровни и вредни емисии в атмосферния въздух, и проникване на същите в почвата и особено в подпочвените води.;
т. 5. Се грижат за здравето на животните си, предпазват ги от болка и страдание, не ги изоставят и ги отглеждат така, че да бъдат спазени всички условия за хуманно отношение към животните, съгласно условията, разписани в ЗЗЖ и ЗВД;
т.6. Поддържат помещенията и прилежащите към тях дворчета и терени чисти в добро ветеринарно-санитарно състояние;
т.7. Минимум двукратно месечно да извършват дезинфекция и дезинсекция на помещенията, както дезакаризация и третиране за външни паразити на животните, които отглеждат;
т.8. Предоставят животните си за идентификация, имунизация и диагностични изследвания в съответните срокове;
т.9. Не замърсяват с животински отпадъци улиците, тротоарите и други места за обществено ползване;
т.10. Не допускат преминаването на еднокопитните впрегатни животни през населеното място без предпазни престилки;
т.11. Не извършват продажба на животни и добита продукция от тях на нерегламентирани пазари;
т.12. Спазват разпоредбите на ЗВД при промяна на собствеността на животните (пътен лист издаван от ветеринарен специалист);
т.13. Запазват комфорта на живот на жителите на населените места.
т.14. Да предприемат всички мерки за предотвратяване неконтролирано напускане на границите на имота от животните. 
Чл. 12. (1) Отглеждането на селскостопански животни и птици за лични нужди се извършва в ограден двор, в сгради и постройки, отговарящи на изискванията на ЗУТ;
(2) В населените места, където няма изградена канализация, заустването на отпадните води се извършва в изгребна яма или друго пречиствателно съоръжение, изградено в същия имот при спазване на нормативните изисквания. 
(3) Собствениците на селскостопански животни осигуряват в своя двор съоръжения за временно съхранение на животинските отпадъци, съгласно Наредба 44/20.04.2006 г. за ветеринарномедицинските изисквания към животновъдните обекти.
(4) Не се допуска натрупването на оборски тор в постройките за отглеждане на животни и прилежащата към тях свободна дворна площ за разходка, като торовата маса ежедневно се събира в съоръженията по ал. 3 и същите периодично се почистват. 
Чл. 13. Не се разрешава
т.1. Отглеждането и придвижването на животни на територията на общината, ако същите не са идентифицирани, съгласно изискванията на ЗВД;
т.2. Влизането, преминаването и пашата на животни в земи с посеви, трайни или цветни насаждения, освен в случаите на собственост или учредено вещно право върху земята.
 т.3. Влизането, преминаването и пашата на животни на пасища, мери и ливади, при липса на правни основания за това:-платена такса за общо ползване на пасища и ливади от общинския поземлен фонд -сключен договор с Общината за индивидуално ползване на пасища или вади от общинския поземлен фонд;
т.4. преминаването, престоя и пашата на селскостопански животни в обществени озеленени площи на жилищните територии, в това число всички паркове, градини, улично озеленяване, извън селищно озеленяване и паркове, гробищни паркове, спортни обекти, в междублоковите пространства, в дворовете на заведения за болнична помощ, училища, детски градини и детски ясли и заведения за социални грижи, сметища и торища;
т.5. Придвижването на селскостопански животни по улиците на населените места, освен ако няма друга възможност;
т.6. Изхвърлянето на торова маса в съдовете за събиране на битови отпадъци и върху площи общинска или държавна собственост в границите на населените места;
т.7. Замърсяване на обществени места и пътища с оборски тор, торова течност и животински екскременти;
т.8. Клането на животни и обработката на животински продукти на обществени места (по тротоарите, улиците, площадите, междублоковите пространства и др.);
т.9. Оставянето на животни без надзор, както и свободното им придвижване без придружител.
Чл. 14. Животинските трупове, продукти и отпадъци от животински произход се събират, транспортират, съхраняват, обработват, преработват или обезвреждат в съответствие с нормативните изисквания, по начин, който гарантира пълна безопасност за здравето на хората и животните и опазване на околната среда.

РАЗДЕЛ ІV 
ОТГЛЕЖДАНЕ НА СЕЛСКОСТОПАНСКИ ЖИВОТНИ СЪС СТОПАНСКА ЦЕЛ

Чл. 15. Отглеждането на селскостопански животни и птици с обем по-голям от посочения в Приложение 1 се извършва в съответствие чл. 8 на Раздел ІІ на настоящата Наредба, извън регулацията на населените места на Общината, в сгради, предназначени за отглеждане на съответния вид животни. 
Чл. 16. Отглеждането на селскостопански животни и птици със стопанска цел се извършва в обекти, регистрирани в БАБХ, по реда на чл. 137 от ЗВД. 
Чл. 17. Местоположението на обектите за отглеждане на селскостопански животни със стопанска цел се съгласува с РЗИ – Сливен.
Чл. 18. При отглеждане на селскостопански животни и птици със стопанска цел, собствениците на животновъдни обекти упражняват дейността си съобразно разпоредбите на Закона за ветеринарномедицинската дейност (ЗВД) и подзаконовите нормативни актове към него. 
Чл. 19. При отглеждане на селскостопански животни и птици със стопанска цел собствениците на животновъдни обекти са длъжни да осигурят съоръжения за съхранение на животинските отпадъци, съгласно Наредба 44/20.04.2006 г. за ветеринарномедицинските изисквания към животновъдните обекти, както и да спазват принципите на добри земеделски практики.

РАЗДЕЛ V
ЗАЩИТА И ХУМАННО ОТНОШЕНИЕ КЪМ ЖИВОТНИТЕ

Чл. 20. Животните се отглеждат и използват по начин, който съответства на тяхното развитие и предназначение и е съобразен с физиологичните им нужди и етологични особености. 
Чл. 21. Собствениците и пастирите на животни са длъжни :
а/ да се грижат за животните и да не ги изоставят.
б/ да осигуряват на всяко животно в зависимост от вида, възрастта и породата му: 
-място за обитаване и условия, съобразени с нуждите му;
-необходимото пространство и свобода на движение;
-достатъчно количество храна и вода;
-свободен достъп до местата за хранене и поене;
-редовно профилактично ветеринарномедицинско обслужване и незабавно лечение при заболяване и нараняване;
-подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните.
в/ предприемат мерки за предотвратяване на бягство на животните от животновъдния обект, като по този начин предотвратяват нанасянето на щети на съседни имоти или пътно транспортни произшествия;
г/ гледачите на животни проверяват най-малко един път дневно състоянието им. 
Чл. 22. Забранява се на собствениците и гледачите на селскостопански животни и птици: 
1. причиняването на страх, нараняване, болка, страдание, стрес или смърт на животни, освен при клане или самозащита
2. подлагането на животни на натоварвания, които не са съобразени с анатомичните и физиологичните им особености. 
3. връзването на животни по начин, който им причинява болка, страдание или наранявания. 
4. отглеждането на животни при постоянна тъмнина или постоянно вързани. 
5. разхождането на диви животни по улиците, с цел търговия или представления.
6. настаняването на едно и също място на несъвместими видове животни или на животни от един вид, когато това може да доведе до агресивност. 
7. ампутацията на опашката на едри и дребни преживни, свине и еднокопитни животни. 
8. транспортирането на животни в превозни средства, при условия, причиняващи им болка, наранявания и страдания. 
9. по време на товарене, разтоварване и придвижване животните да бъдат блъскани, ритани, удряни, влачени, да не се мачкат, чупят и усукват опашките им.

РАЗДЕЛ VІ
КОНТРОЛ И АДМИНИСТРАТИВНОНАКАЗАТЕЛНИ РАЗПОРЕДБИ

Чл. 23. (1) Контролът по спазване на настоящата наредба се извършва от Кмета на Община Котел или определени от него длъжностни лица. 
(2) С цел ефективност на осъществявания контрол по отношение спазване законодателството в сферата на отглеждане на селскостопански животни и птици, контролните органи по настоящата наредба, съвместно с длъжностни лица от Областна дирекция на Българска агенция за безопасност на храните, извършват съвместни проверки.
Чл. 24. Контролните органи по чл.23 извършват проверки по сигнали и жалби от граждани за нарушения по смисъла на настоящата Наредба, само след като същите бъдат подадени и заведени в деловодството на Общината, на електронния адрес на общината или на телефон 0453/42336.
Чл. 25. (1) Нарушенията на разпоредбите на тази Наредба се констатират с констативен протокол, еднократно предписание с фиксиран срок за изпълнение или акт за установяване на извършено административно нарушение. Актовете за установяване на административно нарушение, предписанията и констативните протоколи се съставят от определени от Кмета на общината длъжностни лица.
(2) Установяването на административните нарушения, издаването на наказателни постановления, обжалването и изменението на същите се извършват по реда на ЗАНН.
(3) Наказателните постановления се издават от Кмета на общината или упълномощено от него длъжностно лице. 
Чл. 26. (1) При нарушения по настоящата Наредба на виновните лица се налага административно наказание както следва: 
за нарушение на чл. 9, ал. 2, чл. 11, чл. 12, чл. 13, чл. 15 и чл. 19:
-за физически лица -глоба в размер от 200 до 500 лева, а при повторно нарушение от 600 до 1000 лева;
-за юридически лица и еднолични търговци -имуществена санкция в размер от 500 до 2000 лева, а при повторно нарушение -имуществена санкция в размер от 3000 до 5000 лева;
(2). За нарушения на изискванията на чл. 14:
-за физически лица -глоба в размер от 200 до 500 лева, а при повторно нарушение от 600 до 1000 лева;
-за юридически лица и еднолични търговци -имуществена санкция в размер от 500 до 2000 лева, а при повторно нарушение -имуществена санкция в размер от 3000 до 5000 лева;
(3). За нарушения от чл. 20, чл. 21 и чл. 22:
-за физически лица -глоба в размер от 200 до 500 лева, а при повторно нарушение глоба в размер от 600 до 1000 лева;
-за юридически лица и еднолични търговци -имуществена санкция в размер от 500 до 2000лева, а при повторно нарушение -имуществена санкция в размер от 3000 до 5000 лева;
Чл. 27. (1). Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид.
(2)Размерът на глобите се определя от наказващия орган, съобразно тежестта, поредността на нарушението и степента на виновност на нарушителя.
Чл. 28. Който не допусне длъжностно лице от контролните органи в подлежащите на контрол обекти или не предостави при поискване документи или информация с цел възпрепятстване на проверката, се наказва с глоба от 200 до 500 лева.

ДОПЪЛНИТЕЛНИ РАЗПОРЕДБИ.

1. По смисъла на тази Наредба: 
1. „Селскостопански животни“-едри преживни животни, дребни преживни животни, свине, еднокопитни животни, зайци, птици и риби, отглеждани и развъждани за лични или с цел производство на животински продукти, други селскостопански цели или за работа.
2. „Селскостопански птици“–кокошки, пуйки, гъски, патици. 
3. „Домашни любимци”-животни, които човек отглежда за компания или развлечение.
4. „Кафезни птици”–Декоративни птици, подходящи за отглеждане в клетки.
5. „Повторно” е нарушението, извършено в едногодишен срок от влизането в сила на акта, с който на нарушителя е наложено наказание или принудителна административна мярка за същото по вид нарушение.
6. „Животновъден обект” е всяко място, където временно или постоянно се отглеждат или настаняват животни, с изключение на ветеринарни клиники или амбулатории;
7. „Животновъден обект с промишлен характер" е обект, в който се отглеждат животни над определеният брой, посочен в Приложение № 1.
8. „Лично стопанство" е животновъден обект, в който се отглеждат животни с цел добив на суровини и храни за лична консумация, съгласно Приложение № 1. 
9. „Зоохигиенни изисквания" са изисквания за опазване здравето на животните и гарантиране на тяхното благосъстояние чрез създаване на такива условия за отглеждане и хранене, съответстващи на техните физиологични и поведенчески нужди. 
10.Използвани съкращения:
БАБХ–Българска агенция по безопасност на храните; 
РЗИ–Районна здравна инспекция; 
РИОСВ–Районна инспекция по околната среда и водите; 
МОСВ–Министерство на околната среда и водите; 
ЗУТ –Закон за устройство на територията; 
ЗВ–Закон за водите; 
ЗВД–Закон за ветеринарно медицинска дейност; 
ЗЗЖ–Закон за защита на животните;
БД–Басейнова дирекция; 
ЗОЗЗ–Закон за опазване на земеделските земи; 
ЗОСИ–Закон за опазване на селскостопанското имущество;
МЗХГ–Министерство на земеделието, храните и горите; 
ЗАНН–Закон за административните нарушения и наказания; 
ЗМСМА–Закон за местното самоуправление и местната администрация.

ЗАКЛЮЧИТЕЛНИ РАЗПОРЕДБИ.

1. За всички животновъдни обекти, които не отговарят на изискванията за регистрация като такива се дава срок до 31.12.2020 г. да ги регистрират по реда на чл. 137 от ЗВД. 
2. Наредбата се приема на основание чл. 21, ал. 2 от ЗМСМА, и чл. 133, ал. 1 от Закона за ветеринарномедицинските дейности с Решение № 123 по Протокол № 12/29.07.2020 г. на Общински съвет Котел и влиза в сила от 29.07.2020 г.

ПРИЛОЖЕНИЕ  1
Допустим брой животни в обект „ЛИЧНО СТОПАНСТВО” при отглеждане в урбанизираните територии на населените места на територията на община Котел. 


	
	
Селскостопански животни
	
Максимален допустим брой

	
	Едри преживни животни (ЕПЖ), без отчитане на приплодите им до едногодишна възраст
	3

	
	Дребни преживни животни (ДПЖ), без отчитане на приплодите им до 6 (шест) -месечна възраст
	10

	
	Прасета за угояване
	5

	
	Еднокопитни, без отчитане на приплодите им до едногодишна възраст
	3

	
	Зайкини, без отчитане на приплодите им
	10

	
	Възрастни птици, независимо от вида
	50

	
	Бройлери или подрастващи птици, независимо от вида
	100

